b'\n_START_ARTICLE_\n\xc5\xa0iaur\xc4\x97s Rodezija\n_START_SECTION_\nRaida\n_START_PARAGRAPH_\nZambijos teritorij\xc4\x85 iki brit\xc5\xb3 ekspansijos vald\xc4\x97 atskiros afrikin\xc4\x97s imperijos: Alujanos vakaruose, Msiri imperijos viduryje, Bembos \xc5\xa1iaur\xc4\x97je ir Maravi rytuose. 1890\xe2\x80\x931891\xc2\xa0m. visos \xc5\xa1ios valstyb\xc4\x97s pasira\xc5\xa1\xc4\x97 abejotinas sutartis su britais, leisdamos \xc5\xa1iems vykdyti kalnakasyb\xc4\x85 mineralais turtingame kra\xc5\xa1te. \xc5\xa0iais klausimais r\xc5\xabpinosi Brit\xc5\xb3 Piet\xc5\xb3 Afrikos kompanija. Jos kontroliuojamos sritys buvo padalintos \xc4\xaf neformalius protektoratus. Vakar\xc5\xb3 Zambija buvo administruojama kaip \xc5\xa0iaur\xc4\x97s vakar\xc5\xb3 Rodezija, o ryt\xc5\xb3 Zambija\xc2\xa0kaip \xc5\xa0iaur\xc4\x97s ryt\xc5\xb3 Rodezija. 1911\xc2\xa0m. \xc5\xa1ie neformal\xc5\xabs protektoratai buvo sujungti \xc4\xaf vien\xc4\x85\xc2\xa0\xe2\x80\x93 \xc5\xa0iaur\xc4\x97s Rodezij\xc4\x85, taip suformuojant dabartin\xc4\x97s Zambijos teritorij\xc4\x85 ir sienas._NEWLINE_1923\xc2\xa0m. pasibaigus sutartims, buvo sprend\xc5\xbeiamas \xc5\xa0iaur\xc4\x97s Rodezijos likimas. Po met\xc5\xb3 oficialiai pripa\xc5\xbeinta kaip Brit\xc5\xb3 protektoratas, \xc4\x8dia paskirtas gubernatorius, sostine tapo Livingstonas. Tuo metu protektorato teritorijoje gyveno apie 4000 europie\xc4\x8di\xc5\xb3, kurie pa\xc4\x97m\xc4\x97 viso protektorato vald\xc5\xbei\xc4\x85 \xc4\xaf rankas. Britai \xc4\x8dia atrado mil\xc5\xbeini\xc5\xa1kus vario klodus, ir i\xc5\xa1naudojo vietos gyventojus kasyklose. I\xc5\xa1naudojimas ne kart\xc4\x85 suk\xc4\x97l\xc4\x97 juodaod\xc5\xbei\xc5\xb3 streikus ir sukilimus._NEWLINE_\xc5\xa0ie sukilimai ir afrikie\xc4\x8di\xc5\xb3 s\xc4\x85moningumo did\xc4\x97jimas l\xc4\x97m\xc4\x97 vis didesnes nuolaidas vietos gyventojams. Jie formavo savo jud\xc4\x97jimus, partijas. Svarbiausia j\xc4\x97ga tapo Afrikos gerb\xc5\xabvio bendruomeni\xc5\xb3 federacija, kuri i\xc5\xa1sikovojo tam tikr\xc5\xb3 teisi\xc5\xb3 vietos gyventojams. \xc5\xa0iaur\xc4\x97s Rodezija buvo viena pelningiausi\xc5\xb3 ir pa\xc5\xbeangiausi\xc5\xb3 Britanijos kolonijini\xc5\xb3 vald\xc5\xb3._NEWLINE_1953\xc2\xa0m. nuspr\xc4\x99sta \xc5\xa0iaur\xc4\x97s Rodezij\xc4\x85 sujungti su gretimomis kolonijomis Piet\xc5\xb3 Rodezija ir Njasalendu, taip siekiant geriau paskirstyti turt\xc4\x85 ir peln\xc4\x85. Taip buvo suformuotas Rodezija ir Njasalendas. Joje \xc5\xa0iaur\xc4\x97s Rodezija i\xc5\xa1laik\xc4\x97 savo teritorijas kaip atskiras administracinis vienetas. Po 10 met\xc5\xb3, t. y. 1963\xc2\xa0m., \xc5\xa1i federacija suiro, ir visos trys kolonijin\xc4\x97s valdos formaliai buvo atkurtos. Ta\xc4\x8diau jau 1964\xc2\xa0m. \xc5\xa0iaur\xc4\x97s Rodezija paskelb\xc4\x97 nepriklausomyb\xc4\x99 kaip Zambija.'